Covid-19: Veiligheidsmaatreëls noodsaaklik in piektydperk - Solidariteit WêreldSolidariteit Wêreld
Tuis › Mediaverklarings › Covid-19: Veiligheidsmaatreëls noodsaaklik in piektydperk
Solidariteit het vandag 'n beroep op werkgewers gedoen om veral tydens die piek van die koronakrisis nie net hulle stryd téén die virus nie, maar ook die geveg vír volhoubare sakebedrywighede te verskerp.
Paul Mardon, Adjunkhoofsekretaris, Strategie en Volhoubaarheid by Solidariteit, verduidelik: "Behoorlike risikoanalises, die instelling en nakoming van behoorlike veiligheidsmaatreëls by die werk en die voortsetting om van die huis af te werk waar toepaslik, maak dit moontlik vir almal om veilig en gesond te kan werk. Die fokus op veiligheids- en gesondheidsmaatreëls moenie verslap nie, maar eerder verskerp word."
Volgens Solidariteit hou piektydperk verhoogde risiko's in en geen Suid-Afrikaner se lewe behoort in gevaar gestel te word nie, maar 'n ekonomiese ineenstorting kan selfs meer lewens eis as Covid-19.
"Weens die toename in Covid-19-gevalle, eis sommige politieke partye en vakbonde, onder slagspreuke soos "Gesondheid bo werk", dat alle verslappings op die inperkingsmaatreëls teruggetrek word en dat Suid-Afrika weer in 'n staat van totale inperking onder vlak 5 geplaas word," het Mardon gesê..
"Ongelukkig is daar ook 'n ander werklikheid, naamlik dat Suid-Afrika alreeds in 'n ekonomiese resessie was voordat die inperkingsmaatreëls ingestel is en dat die hervatting en selfs die voortgesette verlenging van die grendelstaat ongetwyfeld sal lei tot 'n ekonomiese katastrofe met grootskaalse werksverliese, armoede en selfs 'n humanitêre krisis," verduidelik Mardon.
Solidariteit voer aan dat dit van uiterste belang is dat mense aanhou werk gedurende die piektydperk, maar dat dit nie ten koste van mense se gesondheid hoef te te wees nie. Die risiko's van Covid-19 is bekend en beheerbaar.
"Solank werkgewers hierdie risiko's deurlopend in ag neem en behoorlike beheermaatreëls in plek stel, kommunikeer en afdwing, en solank alle werknemers en die publiek dit nakom, is dit moontlik om mense veilig te laat werk in hierdie tydperk. Dit was juis die instelling en nakoming van hierdie beheermaatreëls wat daartoe gelei het dat die toename in Covid-19-gevalle selfs laer was as wat verwag is. "Daar behoort nie 'n keuse tussen gesondheid en werk te wees nie – die antwoord lê in gesonde en veilige werk!" sluit Mardon af.